钦定古今图书集成/理学汇编/字学典/第089卷 > 《又启》陶弘景
## 钦定古今图书集成/理学汇编/字学典/第089卷 > 《又启》陶弘景

启。伏览前书，用意虽止二六，而规矩必周；后字不出
二百，亦褒贬大备。一言以蔽，便书情顿极。使元常老
骨，更蒙荣造；子敬懦肌，不沉泉夜逸，少得进退其间，
则《玉科》显然可观。若非圣证品析，恐爱附近习之风，
永遂沦迷矣。伯英既称草圣，元常实自隶绝，论旨所
谓“殆同璿玑神宝，旷世以来莫继。”斯理既明，诸画虎
“之徒，当日就辍笔，反古归真，方弘盛世。”愚管见预闻，
喜佩无届。比世皆高尚子敬，子敬、元常继以齐名，贵
斯式略海内，非惟不复知有元常，于逸少亦然，非排
弃所可涅而不缁，不过数纸。今奉此论，自舞自蹈，未
足逞泄。冒愿以所摹窃示洪远、思旷，此二人皆是均
思者，必当赞仰踊跃，有盈半之益。臣与洪远虽不相
识，从子诩以学业往来，故因之有会。但既在阁，恐或
已应闻知。摹者所采字大小不甚均调，熟看乃尚可。
恐笔意大殊。此篇方传千载，故宜令迹随名偕老，益
增美晚。所奉三旨，伏循字迹，大觉劲密。窃恐既以言
发意，意则应言，而手随意运，笔与手会，故益得谐称。
下情欢仰，宝奉愈至。世论咸云，“江东无复锺迹”，常以
叹息。比日伫望中原廓清，《太丘》之碑可就摹采。今《论
旨》云：“真迹虽少，可得而推”，是犹有存者，不审可复几
字？既无出见，理冒愿得工人摹填数行，脱蒙见赐，实
为过幸。又逸少学锺，势巧形密，胜于自运，不审此例
复有几纸？垂旨以《黄庭像赞》等诸文，可更有出给理，
自运之迹，今不复希，请学《锺法》，仰惟殊恩。